**Predkladacia správa**

Správa o siedmom roku členstva Slovenskej republiky v Európskej únii bola vypracovaná pod gestorstvom ministerstva zahraničných vecí SR, v súlade s prechodom koordinácie realizácie politík EÚ z ÚV SR na MZV SR. Čl. 2 ods. 6 ústavného zákona č. 397/2004 Z. z. o spolupráci NR SR a vlády SR v záležitostiach EÚ stanovuje NR SR najmenej raz za rok, na základe správy podanej vládou, rokovať o záležitostiach súvisiacich s členstvom SR v Európskej únii a schvaľuje odporúčania pre vládu v nasledujúcom období.

Cieľom výročnej správy o roku členstva, t.j. obdobia od 1. mája 2010 do 30. apríla 2011, je poskytnúť ucelený pohľad na najdôležitejšie aktivity SR na pôde EÚ v kontexte dlhodobých, ako aj aktuálnych strategických priorít. Za sedem rokov členstva sa SR v EÚ etablovala. Symbolickým vyjadrením ukončenia úvodnej etapy členstva SR v EÚ je aj formálna zmena štruktúry správy - predchádzajúce správy vychádzali z prístupových kapitol a prezentovali odpočet aktivít v jednotlivých oblastiach (v rozsahu 100-140 str.), štruktúra aktuálnej správy vychádza najmä z kompetencií jednotlivých formácií Rady EÚ, sústreďuje sa na priority z pohľadu SR a formuluje aj najdôležitejšie odporúčania na nasledujúce obdobie. Reflektuje skutočnosť, že politiky EÚ a ich implementácia v SR, ako aj vzťahy s jednotlivými členskými krajinami majú viac vnútorný ako zahraničný rozmer, čo zvýrazňuje špecifiku členstva, charakter Únie a pôsobenia v nej.

Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.